Papersnake/gushiwen huggingface dataset:
岁壬午计偕曾憩东林寺今二十有五年矣幸差竣还朝再过一食抚兹往迹殊怆客怀遂成二律以纪岁月 其二
张萱（明代）

讲经台畔水淙淙，有客乘春觅旧踪。山带半随青嶂绕，螺鬟长倩白云封。

笔点石幢题露叶，厨分香积剪春茸。自怜亦是攒眉者，却向溪桥曳短筇。
赠成炼师四首
刘言史（唐代）

花冠蕊帔色婵娟，一曲清箫凌紫烟。

不知今日重来意，更住人间几百年。

黄昏骑得下天龙，巡遍茅山数十峰。

采芝却到蓬莱上，花里犹残碧玉钟。

等闲何处得灵方，丹脸云鬟日月长。

大罗过却三千岁，更向人间魅阮郎。

曾随阿母汉宫斋，凤驾龙輧列玉阶。

当时白燕无寻处，今日云鬟见玉钗。
感秋
苏泂（宋代）

索索来何处，梧桐昨夜黄。
蛩声机杼月，雁影塞垣霜。
俗尚儒餐贵，家贫父业荒。
三秋病消瘦，吾兴入柴桑。
北师驻皋亭山
汪元量（宋代）

钱塘江上雨初乾，风入端门阵阵酸。
万马乱嘶临警跸，三官垂阵湿铃鸾。
童儿空想追徐福，疠鬼终朝灭贺兰。
苦议和亲休练卒，婵娟剩遣嫁呼韩。
三岁
晁说之（宋代）

羁离已三岁，几处幸容身。有梦延秋雨，无言问虏尘。

伤今多难日，忆我太平人。雨露随行在，公卿几番新。
谒贾太传祠作 其一
何乔新（明代）

汉殿从容席屡前，得君何事遽南迁。孝文犹自疏贤佐，绛灌能无妒少年。

寂寂荒祠啼鵩鸟，沉沉遗甃洌寒泉。从来材大难为用，惜誓歌残一泫然。
御街行 柳花
杨慎（明代）

城西杨柳千千树。风起飞花絮。青楼珠箔斗轻盈，还绕名园幽处。

满地香毬，满天晴雪，卷却春归去。

游人歌吹堤边路。芳景须珍护。眠开青眼舞慵腰，无计使风流住。

百啭残莺，一双新燕，九十春光暮。
吕尚书挽章
王洋（宋代）

载缵世基日，群公扈圣年。
伏蒲凤冈上，持节雁峰边。
外阃风猷远，中台出处全。
履声伤易尽，不得辅中天。
木兰花（送赵判官）
石孝友（宋代）

阳关声里催行色。马惜离群人惜别。人怀风月记衔杯，迎步溪山供散策。

阴飚断渡江吹白。晴壑吞云天放碧。悬知诗兴满归途，三四野梅开的砾。
周公瑾
林朝崧（清代）

赤壁矶头战舰烧，军声百万付寒潮。谁知顾曲风流客，伯业东南启六朝。
上元三首
韦蟾（唐代）

新正圆月夜，尤重看灯时。累塔嫌沙细，成文讶笔迟。

归牛疑燧落，过雁误书迟。生惜兰膏烬，远为隔岁期。

举烛光才起，挥毫势竞分。点时惊坠石，挑处接崩云。

辞异秦丞相，铭非窦冠军。唯愁残焰落，逢玉亦俱焚。

多宝神光动，生金瑞色浮。照人低入郭，伴月夜当楼。

熏穴应无取，焚林固有求。夜阑陪玉帐，不见九枝留。
送错公、栖公南游
齐己（唐代）

洪偃汤休道不殊，高帆共载兴何俱。北京丧乱离丹凤，

南国烟花入鹧鸪。明月团圆临桂水，白云重叠起苍梧。

威仪本是朝天士，暂向辽荒住得无。
坦溪亭
李新（宋代）

溪上龙孙千岁绿，上亭拟掇青溪曲。
团团白露着琅玕，故与幽人送暮寒。
客有貌吾陋容者以诗谢之
强至（宋代）

野姿瘦骨逼吾真，处士毫端合有神。
正色未尝移势位，苦吟自有远风尘。
渐惊老态侵双鬓，犹逐时名系一身。
可是封侯须燕颔，恨无勋业上麒麟。
秋夜
张镃（宋代）

疎星历历间银河，天澹浑疑泻素波。
墙角影低遮月少，树头声素著风多。
平生但念长閒好，万事从教若梦过。
要足一诗添故蒿，小山池畔更婆娑。
百合花
董嗣杲（宋代）

有聚无分比蒜强，春苗数尺紫茎长。
青苍暗接多重叶，红白争开五月凉。
罔使蒸□□食气，只堪当肉润吟肠。
山古樱笋同时荐，不似花心瓣瓣香。
复古诗首句云独步复静坐辄继二章 其二 静坐
司马光（宋代）

一榻仅容膝，身心俱寂然。直缘知乐内，亦不为安禅。

棐几陈编掩，竹窗残局捐。尚馀喧噪在，野鸟与林蝉。
过孟县渡黄河
吴仰贤（清代）

城外黄河河上山，山山回抱作重关。津船逆渡经三折，星海分流见一湾。

掉臂嵩门行在望，吟诗洛社几时闲。滔滔南北从兹判，那不临歧泪暗潸。
劝农口号十首 其三
许及之（宋代）

三劝农家敬主人，种它田土耐辛勤。若图借贷相怜恤，礼数须教上下分。
小僮缀磁片代檐铁风中琅然可听
赵完璧（明代）

画檐飞度玉丁东，杂佩仙人缓步空。黯黯楚台随暮雨，迢迢银浦下秋风。

无情苦为多情扰，动处生憎静处逢。一夜不成千里梦，转看残月向朦胧。
玉漏迟
楼采（宋代）

絮花寒食路。晴丝罥日，绿阴吹雾。客帽欺风，愁满画船烟浦。丝雾秋千散后，怅尘销、燕帘莺户。从问阻。梦云无准，鬓霜如许。

夜永绣阁藏娇，记掩扇传歌，翦灯留语。月约星期，细把花须频数。弹指一襟幽恨，谩空趁、啼鹃声诉。深院宇。黄昏杏花微雨。
赤嵌城怀古
王凤池（清代）

极目危城耸，流霞覆古垣。山溪何必问，风月祗堪言。

时有寒鸦集，而无枥马喧。可知历数在，谁复解谋孙。
挽郭敦复
李流谦（宋代）

太少城中敛板初，识公鸾鹄自清癯。
持心要是忠厚者，遇事决非章句儒。
豺豹俗前终落爪，参辰无地可弯弧。
他年白鹤同归否，犹有髯龙老未枯。
晚步扬子游南塘望沙尾
刘禹锡（唐代）

淮海多夏雨，晓来天始晴。萧条长风至，千里孤云生。

卑湿久喧浊，搴开偶虚清。客游广陵郡，晚出临江城。

郊外绿杨阴，江中沙屿明。归帆翳尽日，去棹闻遗声。

乡国殊渺漫，羁心目悬旌。悠然京华意，怅望怀远程。

薄暮大山上，翩翩双鸟征。
西江月·一二复临养火
萧廷之（宋代）

一二复临养火，免难沐浴潜藏。

分明变化在中央。结就玄珠片饷。

还返归根脱体，守城抱一提防。

黄庭来往是寻常。恍惚之中纵放。
暮秋承华主簿竹川馈饭奉谢凡三十五韵
卢楠（明代）

卫上清秋暮，寰中氛气多。草湮康叔国，沙没禹王河。

瘠土分常康，苍生病岁傩。挽应梁地麦，畬浸汉江波。

盗贼缘边郡，喧呼动罝囮。济南钟俊杰，河北待弦歌。

断鹄挥虹剑，扬兵蹴海鼍。黑山戎破胆，白马将横戈。

山鸟行厅事，芳颜藉酒酡。图书盘海岱，词赋入牂牁。

芳阪时鸣骥，黄庭或换鹅。久传骢马客，旧听凤凰珂。

敏察周穷傫，殷忧达隐讹。怜才无近远，覆业惠征科。

中馈人间出，殊恩天上过。金城酥比练，翠釜鲙兼和。

𠠌吻愁玄豹，摧峰掣紫驼。秋深沙苑菟，霜落洞庭鮀。

细腻殷红玉，芳蕤净碧莎。那能双玉筴，秪辱缕金陀。

小食歆三臭，回思感万疴。严庭风觱烈，幽垒日蹉跎。

絷雁窥前浦，啼乌想故柯。通宵从鼯鼠，入夜戏天魔。

燥发纷难解，胼肌厉可摩。永怀天吏仗，拭泪使星轲。

海运虚垂翅，云身早见罗。祢衡愁正苦，阮籍醉如何。

岁暮谁堪健，风尘鬓欲皤。凌虚疑海峤，曳履想岷峨。

谬望舒州锡，不成彭蠡蓑。青云思桂树，春月罢松萝。

猿鹤三年梦，琴樽一夕俄。明公宽节制，雨露得滂沱。

犬马如留齿，神光报泰阿。
中秋夜陇州徐常侍座中咏月
无可（唐代）

陇城秋月满，太守待停歌。与鹤来松杪，开烟出海波。

气笼星欲尽，光满露初多。若遣山僧说，高明不可过。
宿猿洞
张徽（宋代）

洞天虚寂翠屏欹，心迹萧然万物齐。
无奈宿猿嫌宿营客，夜深犹乱云蹄。
江村晚望
方一夔（宋代）

江上孤村日欲斜，秋光淡淡渺天涯。几多田舍隐林薄，三两渔天出荻花。

归路负樵劳息树，乱流浴马怒喷沙。凭谁剪出机中素，图入人间富贵家。
题画竹为董文中赋
吉雅谟丁（元代）

雨过蛟龙起，风生翡翠寒。但存清白在，日日是平安。
随山馆重晤节堪
朱启运（清代）

七载山楼替海浮，梁髯风骨冷砭秋。相看不改当时貌，一笑那知举世忧。

挂壁龙吟须起蛰，通天狐醉可深尤。神中诗卷镫前语，恐惹霜痕拂钓钩。
道中即事
姚勉（宋代）

荞麦花开如雪铺，新霜寒早半欲枯。
故山今年熟此否，读书夜饥需饼炉。
客珠崖怀罗浮寄山中诸子三十韵 其六
成鹫（清代）

溪山非舌亦非身，久去重来见益亲。四百峰中开别院，三千里外结芳邻。

苔生碧砌青如染，镜锁明窗净不尘。为报诸方参学者，罗浮深处近无人。
忆真妃
康仲伯（宋代）

匆匆一望关河。听离歌。艇子急催双桨、下清波。

淋浪醉。阑干泪。奈情何。明日画桥西畔、暮云多。
念奴娇 熙春台宴同官
王迈（宋代）

层台云外，阅古今、多少兴衰成败。老木千章，若个是、南国甘棠败爱。

群籁号风，繁阴蔽日，有此清凉界。宾朋在坐，朗然心目明快。

更向会景亭前，登高吊古，此景何人会。岁岁春来春又去，独有灵台春在。

早稻炊香，晚禾摇穗，管取三登泰。酿成春酒，把杯行乐须再。
柏石图诗
苏轼（宋代）

柏生两石间，天命本如此。
虽云生之艰，与石相终死。
韩子俯仰生，但爱平地美。
土膏扎烡壤，成坏几何耳。
君看此槎牙，岂有可移理。
苍龙转玉骨，黑虎抱金柅。
书师亦可生，使我毛发起。
当年落筚意，正欲饥韩子。
西湖绝句六首 其五
萨都剌（元代）

待得郎君半醉时，笑将纨扇索题诗。小红帘卷春波绿，度水杨花落砚池。
句 其一
欧阳焘（宋代）

冰井有泓闲漱玉，火山无焰谩生烟。
春日即事
高翥（宋代）

人间闲日月，春后乍晴阴。
半夜雨声急，一溪流水深。
鸟啼花自发，诗就客能吟。
短策西湖路，幽芳信意寻。
雨后过光严寺
释善珍（宋代）

小桥路入野僧家，山犬眠莎向日斜。
庭户几时风雨横，粉墙压倒佛桑花。
苏幕遮 虎龙交 ，进火功夫犹 危
潜真子（元代）

水生金，阴魄绕。火长青龙，魂向肝中卯。三七数中无太少。相从相随，直到泥丸脑。火频添，功夫妙。解使长生，颜貌常无老。能斗邪魔并外道。教我逍遥，立得神仙号。
魰
刘吉（宋代）

八珍一箸千金价，往往精疱贱惠文。
莫道形模大刚拙，剖珠也解献殷勤。
迎鸿
陆懿淑（清代）

八月当秋社，儿童报雁来。稿砧相别久，莫是有书回。
赵忠毅铁如意歌
孙文川（清代）

黑云一朵白虹气，凛凛寒风鬼愁避。铭文廿六署姓字，乃是高邑赵公铁如意。

公之烈性百炼刚，指挥亦见铁石肠。公之定力千钧强，谈笑亦飞铁面霜。

我观公物识公志，弗若是折秉道义。珊瑚碎，亦无赖，何似公掌选司，志在屏四害。

唾壶缺，安足雄，何似公坐都堂，志在除四凶。将使汝为朱云上方剑，斩佞臣头进直谏。

将使汝为司农袖中笏，击逆竖首舒愤郁。奈何钩党纷纭君听谗，元凶争指群耽耽。

不如意事真八九，为同心人仅二三。锻炼深文竟被逐，西厂权弄东林覆。

太阿倒持事日非，逆案迟成公已没。如意兮如意，我不知击阉之疏草罢时，可曾携汝起舞扬双眉。

又不知雁门关外荷戈日，可曾持汝悲歌望京邑。

问汝汝无言，但见土花惨澹面冷无颜色，似有无限烦冤诉不得。

呜呼茄花委鬼魁柄干，聚六州铁铸错难。饮刃终成白马驿，赐环遑望金鸡竿。

朝局既坏社亦屋，历劫乌金犹在握。当时公盼东方明，祇今人效西台哭。

君不见见泉儿奉圣母，附九千岁同掣肘。神鼎如在难铸形，话柄虽传耻污口。

惟公奇觚矢赤衷，无愧铮铮在铁中。遗物犹为人爱惜，不惟瑰宝惟孤忠。

昔年得公书，什袭珍手泽。今又得如意，峥嵘森毅魄。

我欲快磨铁砚，椎拓墨本作画图。更将豪挥铁笔，大书铭词张座侧。

见者惊心读挢舌，何物犹矜炙手热，请看区区一片铁。
酬吴直学 其二
徐鹿卿（宋代）

惭无健笔敌苏州，蜗蚓聊鸣子夜秋。问乐定应从季子，寻盟自许长滕侯。

伫看腾踏飞黄去，小共徜徉大白浮。会有鸡林识风雅，一诗端把百金收。
艮岳百咏 辛夷坞
李质（唐代）

山中常压早梅开，不待暄风暖景催。似与东君书造化，笔头春色最先来。
送五尉归觐
方岳（宋代）

不以登朝急，归欤有母慈。
新炊甘野荠，秋思老江蓠。
薄宦惟琴在，孤征与月随。
几时湖上去，吾欲报欧知。
去国
毛滂（宋代）

马剑何妨壮，琴书半不轻。
心通平野阔，眼接众山明。
老大空行李，疏慵岂利名。
夏侯知苦学，殊未劝归耕。
饮酒
陆游（宋代）

六十四民安在哉？千八百国俱烟埃。
世人一沤寄巨海，对酒不醉吁可哀！平生清狂今白首，芒屦布裘称野叟。
晨兴窗几网蛛丝，石洞书来饷名酒。
看月直到无月时，寻花直到花片飞；醉中往往花压帽，邻里聚看湖边归。
先生两耳不须洗，利名不到先生耳。
狂歌起舞君勿嘲，青山白云终醉死。
次和林阳仲铨部见赠还琼山兼志畴昔 其二
李之世（明代）

鹓行鸥席各为群，仕隐繇来不碍君。水镜独提天下士，文场雄扫万人军。

半窥短阁吟赊月，一鉴澄池坐浣云。近喜词曹归领袖，綵毫敲玉数相闻。
感遇 其一
引履祥（清代）

自昔恳确田，力疲鲜所获。今兹受草莱，朝暮不遑适。

反覆已四三，根盘匪易辟。筋骨岂尝爱，镃基未之惜。

嘉种无新机，莠势转充斥。自分农家流，服勤乃长策。

水旱会有时，蝥贼数庸厄。惟愿菑畬成，主伯蒙其益。

亦令继自今，动免怨疆场。敢希乐郊人，岁取禾三百。
彭城
李思衍（宋代）

一水渊渟绿不波，四山玉立碧嵯峨。城头刍石黄楼赋，台上风嵯赤帝歌。

竹帛有香豪杰在，山河无恙废兴多。男儿要作千年调，戏马台高石可磨。
将归南城留别高赋亭二首 其二
吕南公（宋代）

寄食官斋过一期，登临容易此阶梯。四时光景非无乐，千里忧伤却自迷。

旷望可能舒感慨，幽吟长是写酸嘶。从今风物多清暇，免被书生掩泪题。
题空山人石室
崔峒（唐代）

早晚悟无生，头陀不到城。云山知夏腊，猿鸟见修行。

地僻无溪路，人寻逐水声。年年深谷里，谁识远公名。
寿昌寺
毛国华（宋代）

宝构非无地，洪涛信有因。
一朝开古井，三佛现金身。
敕赐皇恩重，成佛教日新。
喜看龙象集，全仗法中人。
东西家
张侃（宋代）

东家机杼鸣，西家舂杵急。西家荷艳鲜，东家竹翠湿。

小小了生荷，四壁从渠立。昨朝雨倾盆，鸡栅又新葺。

柘叶延凉阴，父母妻儿集。村南沽酒归，佳馔有鱼入。
木兰花慢 用长春真人韵
王丹桂（金朝）

忆当时颖脱，道情浓，世缘疏。爱古洞深溪，苍松翠柏，万景齐敷。古瓢粗为遣日，乐贫闲、况味胜莼芦。千古昏昏醉梦，廓然一旦樵苏。瑶图。宝?幽微，精勤佩，未尝辜。庆灵验昭昭，心花灿灿，并没凋殂。威雄猛持慧剑，屏三尸、六贼泯狂徒。永保胎仙出入，往来紫府清都。
思洞庭寄承天寺觉庵老师
行端（元代）

烟苍苍，涛茫茫，洞庭遥遥天一方。上有七十二朵之青芙蓉，下有三万六千顷之白银浆，中有美人兮佩服金鸳鸯。

游龙车，鸣月珰，直与造化参翱翔。忆昔天风吹我登其堂，饮我以金茎八月之沆瀣，食我以昆丘五色之琳琅。

换尔精髓，涤尔肝肠，洒然心地常清凉。非独可以眇四极轻八荒，抑且可以老万古凋三光。

久不见兮空慨慷，久不见兮空慨慷！
雪后病愈至射堂作
刘敞（宋代）

病失千峰雪，晴开万影新。雁飞天欲暖，风起野无尘。

弱柳悲羌笛，辛夷思楚人。攀条复顾影，颇似去年春。
历阳道中二绝 其一
周紫芝（宋代）

斜照孤村一水闲，维舟尽日柳阴间。此生已作淮西梦，更看江南隔岸山。
诗挽史魏公
释宝昙（宋代）

为帝先驱日，非我旧学谁。
玉京真可乐，夜壑不胜悲。
墓木行人拜，庭兰造物知。
临风三恸哭，天亦为低垂。
赋得涉江采芙蓉诗
祖孙登（南北朝）

浮照满川涨，芙蓉承落光。人来间花影，衣渡得荷香。

桂舟轻不定，菱歌引更长。采采嗟离别，无暇缉为裳。
台城路（饯干寿道应举）
张炎（宋代）

几年槐市槐花冷，天风又还吹起。故箧重寻，闲书再整，犹记灯窗滋味。浑如梦里。见说道如今，早催行李。快买扁舟，第一桥边趁流水。

阳关须是醉酒，柳条休要折，争似攀桂。旧有家声，荣看世美，方了平生英气。琼林宴喜。带雪絮归来，满庭春意。事业方新，大鹏九万里。
秋日书怀寄吴惟范
居节（明代）

十年握手愧君知，澒洞风尘鬓已丝。
元叔倚门终肮脏，长卿慢世自栖迟。
过河独抱枯鱼泣，斫地空歌老骥诗。
陇首云飞秋色起，江湖又是雁来时。
春梦
王令（宋代）

春风儿女喜，不合丈夫爱，
日午困魔来，四体倦欲解。
春禽只随花中飞，幸此无声聒我睡。
一梦梦周公，笑与伊尹语。
问今天下贤者谁，何为见弃不见取。
纸传周官十卷书，安用久留不烧去。
二梦梦孔父，戟手怒目瞠。
天下皆曰自孔氏，猎取利禄安荣身。
高官志遂不思道，牵以嗜利露己真。
如何贫贱用我者皆是，富贵用我无一人。
三梦梦我身，化为鸣凤雏。
飞飞两足高，迅迅六翮舒。
直上高高天，天门闭锁阻我回。
我留不肯去，以翼搏天天门开。
天公遣玉女，问我何事来。
再拜谢天公，贱臣无所知。
幸至天公前，敢问无所尸。
臣闻伊尹于汤旦于周，安致天下如山丘。
愚孙騃子相承继，卜世以过天位留。
自从中代来，世世亦有相。
如何反覆无定时，犹以乱割医疮痍。
天公何忍是不救，恰如旁坐观奕棋。
又闻人间人，一一天与命。
孔饥孟退荀杨贱，天公岂不知其贤与圣。
颜子号庶几，早死不久生。
子夏既丧子，左丘亦失明。
伯牛疾牖间，原宪贫病成。
晁错死非命，贾谊夭不卿。
赐死萧雍之，罪免刘更生。
羊祜许国斸墓破，反得坠折无完肱。
又如草木及禽兽，苟推以理亦莫知。
春气不加松柏好，秋风先败兰蕙枝。
蝮虺中人皆已死，鸱枭食母然後飞。
愿天明告臣，以祛臣心疑。
天公未及言，起遂东风吹。
觉来何所喻，壹郁双泪垂。
句
杨然仲（宋代）

回环万木森幢盖，缥缈三山落市廛。
杂体诗 谢法曹惠连赠别
江淹（南北朝）

昨发赤亭渚。
今宿浦阳汭。
方作云峯异。
岂伊千里别。
芳尘未歇席。
零泪犹在袂。
停舻望极浦。
弭棹阻风雪。
风雪既经时。
夜永起怀旧上述。
汛滥畏沃若。
人事亦销铄。
子衿怨勿往。
谷风诮轻薄。
共秉延州信。
无惭仲路诺。
灵芝望三秀。
孤筠情所托。
所托已殷勤。
祗足搅怀人。
今行嶀嵊外。
行销上述至海滨。
觌子杳未僝。
欵睇在何辰。
杂佩虽可赠。
疏华谓无陈。
无陈心悁劳。
旅人岂游遨。
幸及风雪霁。
青春满江皋。
解缆候前侣。
还望方郁陶。
烟景若离远。
未响寄琼瑶。
摊破浣溪纱
陈去病（清代）

月殿云廊锁碧流。满村风景足清幽。犹听一声歌白苎，女儿喉。

胡马嘶风常恋阙，灵狐枕首不忘丘。怎奈五湖人不返，两边愁。
都门送施邦直归吴兴
祝允明（明代）

一时青眼中容我，十里黄尘外送君。坦率自怜犹宋玉，咄嗟闻共说刘蕡。

袖头三尺秋潭水，口底千章夏岭云。今岁南游计应遂，升山相访幸相分。
村居即事六言十首
刘克庄（宋代）

呵冻画灰锻诗，傍人笑汝白痴。
五百年有名世，七十翁如小儿。
冬日谩成和郑希大八首 其二
黄衷（明代）

作客三山外，吟诗六叹馀。乡书多往事，邸报有新除。

雨到鸠鸣歇，冬交楮叶疏。旧游弥海岳，不似识君初。
李公执挽词
楼钥（宋代）

乃翁志欲卧烟霞，宅枕清江欲泛槎。
心地共知容渤澥，梦魂曾泛到京华。
伯鱼久已闻贤训，魏子端能起外家。
瀰望三江梁下水，陇西德泽信无涯。
郊庙歌辞。祀圜丘乐章。太和
佚名（唐代）

穆穆我后，道应千龄。登三处大，得一居贞。

礼惟崇德，乐以和声。百神仰止，天下文明。
题俞子渊春墟醉月图
林朝崧（清代）

沙香洲畔草芊芊，弹指光阴二十年。天上浮云多变幻，春来明月又团圆。

兰亭醉本留陈迹，笠泽扁舟作散仙。闻说酒徒俱健在，琴樽何日续前缘！
江南曲
张以宁（明代）

中原万里莽空阔，山过长江翠如泼。楼台高下垂柳阴，丝管啁啾乱花发。

北人却爱江南春，穹碑城外如鱼鳞。青山江上何曾老，曾见南人是北人。
郊居与八弟无斁读书
晁补之（宋代）

坐狂得世捐，作官故不了。
十年未弛负，半世不黔灶。
居然颜玉雪，及是鬓蓬葆。
碧山已焚鱼，白水初种稻。
瓜区可深隐，圭窦便却埽。
之子怀世资，行修名誉好。
避人本愉恬，坐我亦枯槁。
顷求田野处，政以城郭扰。
常时啜仳别，幸尔晏言笑。
如兰岂异臭，覆瓿本均好。
不惩范釜尘，尚作韩编盗。
斲轮元戒疾，纻絮非病少。
莞尔劝之休，怡然守而嫪。
翻思南迁久，秪幸北归早。
三已令奚愠，四至卿诚巧。
所欣颠木蘖，莫羡姣人了。
同气靡间言，它人阙忠告。
贫居无酒肉，穷巷有探讨。
葵作饱蓬蓬，茗浇忧悄悄。
长闲味更永，竞进念已剿。
目鸿天苍苍，梦蝶日杲杲。
蘅皋美新雨，藜杖邈高蹈。
营斋直新径，创槛俯幽沼。
架以我园檀，茨之子官草。
优游聊卒岁，邂逅可同调。
佩玉子终翔，菟裘我方老。
囊中餐玉法，枥上追风骠。
能知面不腼，未用心如搅。
平生夔契慕，晚岁瞿聃妙。
但欲入林深，子来应问道。
劳畬耕
范成大（宋代）

峡农生甚艰，斫畬大山巅。赤埴无土膏，三刀财一田。

颇具穴居智，占雨先燎原。雨来亟下种，不尔生不蕃。

麦穗黄剪剪，豆苗绿芊芊。饼饵了长夏，更迟秋粟繁。

税亩不什一，遗秉得餍餐。何曾识粳稻，扪腹尝果然。

我知吴农事，请为峡农言。吴田黑壤腴，吴米玉粒鲜。

长腰瓠犀瘦，齐头珠颗圆。红莲胜彫胡，香子馥秋兰。

或收虞舜馀，或自占城传。早籼与晚䆉，滥吹甑甗间。

不辞春养禾，但畏秋输官。奸吏大雀鼠，盗胥众螟蝝。

掠剩增釜区，取盈折缗钱。两钟致一斛，未免催租瘢。

重以私债迫，逃屋无炊烟。晶晶云子饭，生世不下咽。

食者定游手，种者长流涎。不如峡农饱，豆麦终残年。
逍遥咏
宋太宗（宋代）

一法归千法，真如即是真。
迷情终不见，达了悟知因。
海纳分他境，心平故可亲。
但明修炼路，善业尽随身。
谢郭汝祯送双桂且索其邻家菊
韩雍（明代）

少年曾折广寒枝，今荷林宗远送遗。万斛天香生老圃，两株月送照清池。

竹松有约应同秀，桃李无言祇自嗤。闻道邻家花更好，可能分补满东篱。
丙戌七夕入衡阳境独游岸傍小寺
张孝祥（宋代）

七年暑中行，道路万里赊。今夕已七夕，我犹在天涯。

系船苍石根，人影散晚沙。上岸是修竹，仄径如行蛇。

茅屋四五间，往昔佛所家。经禅劫火尽，旧观初萌芽。

墙叠古瓦盆，僧披破袈裟。喜闻拄杖声，扫地自点茶。

何以为我娱，冰雪汲井花。一洗十日渴，分凉到童髽。

盈盈牛女期，不著雨洗车。疏星银汉动，新月玉钩斜。

更呼老奚官，卷芦作鸣笳。莫惊潭中龙，聊起栖树鸦。
贵妃夜游
方岳（宋代）

凤鞾又上玉花骢，恩在君王一笑中。
三十六宫瑶草碧，不知多少恨春风。
十九日作
林希逸（宋代）

霜残已报春消息，未见篱边蓓蕾黄。爱菊苦迟今十日，漉巾须作后重阳。

酒知圣处何妨醉，药纵仙方不用尝。拍手自歌儿和我，别无曲调只沧浪。
松雪 其一
韩淲（宋代）

洞霄双径傍何村，松菊归来想自存。官牒推移应一笑，桃花源上且寻论。
岐山下二首
韩愈（唐代）

谁谓我有耳，不闻凤凰鸣。朅来岐山下，日暮边鸿惊。

丹穴五色羽，其名为凤凰。昔周有盛德，此鸟鸣高冈。

和声随祥风，窅窕相飘扬。闻者亦何事，但知时俗康。

自从公旦死，千载閟其光。吾君亦勤理，迟尔一来翔。
萧泷庙迎神诗
王庭圭（宋代）

泷神何年此列宫，神之来兮雨溟濛。雷公击鼓驱群龙，神之灵兮与天通。

十日五日一雨风，物无疵疠年谷丰。泷民事神甚严恭，牲羞荐酒罗鼓钟。

湍虽汹涌长年工，不闻船石相撞舂。孰知此者神之功，宜歌此曲传无穷。
王岐公挽辞 其二
黄裳（宋代）

贰车登第日，秉轴盖棺时。未掩西陵土，先埋上相碑。

白麻人已化，黄壤客空悲。岁晚林间趣，归侯想恨迟。
次韵曹提管梅
洪咨夔（宋代）

凌寒峭立向庭除，晋宋渊明汉二疏。
面冷不堪相妩媚，心清聊为一轩渠。
月来月去香仍在，春少春多意自如。
皎洁孤芳谁与共，作诗我欲寄东徐。
丽人篇
陈鹤（明代）

云为蝉鬓霞为裳，文轩绣户逞新妆。
白莲未作风中色，丹桂先新月里香。
洛川立处花横水，楚馆歌时声在梁。
伤心半倚同心扇，留客双飞并蒂觞。
杨柳垂丝空系念，蛱蝶联群只断肠。
欲把芳心托缄素，锦书杂泪不成行。
咏苏武 其三
屈大均（明代）

牛羊多谢少卿妻，于靬穹庐赐亦齐。白首不愁归汉晚，丹青写出未央西。
寄于忠父先生
袁说友（宋代）

天教英雄声名好，满眼看渠腾蹋早。
吁嗟世事暗如漆，虞卿穷困刘蕡老。
平生翰墨弥九州，丰城埋剑干斗牛。
一官了不受羁束，婆娑风月聊归休。
天欲成之烦一蹶，子美东屯笑耕月。
诸山摇落不成林，看取孤松岁寒发。
西湖十顷玻璃风，酒阑豪气诗千筒。
请君流水照冰雪，长鱼岂与虾蚬同。
怀李伯章
宗臣（明代）

故园栖隐处，何得尔为群。握手先朝雨，论心到暮云。

江湖双鬓短，日月两秋分。岂有同心者，令予不念君。
董温其赴淮南幕
杨亿（宋代）

岁晏梁园密雪飞，出关犹忆弃繻时。
属鞬正是從军乐，插羽那忧草檄迟。
陪宴初筵挥玉柄，從游别墅聘金羁。
祇因偏啖牛心炙，自此声名汉殿知。
寄奉符大有叔
王之道（宋代）

血气侵凌不复豪，往来欹倒似乘涛。
宁知懒过嵇中散，亦有诗如谢法曹。
旧藁只堪供酱瓿，故人相赠有绨袍。
兗州宾主同风味，恶句烦公更一薅。
次韵送黄耑玉归莆
胡仲弓（宋代）

主人情分熟，客兴未应阑。
从古知心少，只今行路难。
吟身霜竹瘦，归梦早梅寒。
若见潜夫说，官清贫亦安。
泛舟寻郁林寺道玄上人遇雨而返因寄
许浑（唐代）

禅扉倚石梯，云湿雨凄凄。草色分松径，泉声咽稻畦。

棹移滩鸟没，钟断岭猿啼。入夜花如雪，回舟忆剡溪。
上浙西张帅十首
廖行之（宋代）

天邑由来归浩穰，正凭威信执豪强。
次公不到圆机处，须索神医肘后方。
宝陀山观音赞
黄龟年（宋代）

稽首宝陀山，观音大菩萨。三十二妙应，垂福于人天。

慧日廓圆明，隐微无不照。我等由宿植，于菩萨有缘。

曩善一毫端，菩萨悉能鉴。今兹一何幸，联樯来宝山。

淑景德惠风，沧海如鉴净。朝发东秦岸，须臾达莲宫。

僧饭洗钵时，相与瞻远峤。□□跨巨浪，侧足骨毛□。

自念尘坌身，得伴清净侣。同声讽密语，复念我师名。

注目渴慈光，忽睹紫金相。崆峒石窟上，宴坐自在容。

云雾不蔽亏，跪礼得良久。偕来无老稚，咸识应现尊。

赞叹且忻惧，得所未曾有。我念现前众，中多大福人。

久新迎我师，所祷如响应。为我忏众恶，遂亦见如来。

同办起心香，复陈一日供。倘以昔善积，获此大吉祯。

愿敦未来因，永托如来记。浮生如梦幻，孰处放教生。

戒杀多素羞，广阅如来藏。分阴实可惜，栖迟必山林。

料理般若舟，长想菩提岸。群生迷苦海，拯援使知津。

共发向上心，无□同佛会。
再和元礼春怀十首
黄庭坚（宋代）

吴中风物最娇饶，百里春风酒旆摇。
往往贵人留骑从，少年丛里贳金貂。
瓦店雨作四首
杨万里（宋代）

斜风吹雨打船窗，一阵疏来一阵忙。
听作山斋声点滴，不知作客在山阳。
风泾归舟
舒位（清代）

风泾接魏塘，烟景晚苍茫。孤棹回残雪，春潮拥夕阳。

梦骑双蛱蝶，歌起万鸳鸯。好傍南湖宿，寒林月正黄。
瞰碧雨后即事
周密（宋代）

清漪闲照影，凉意满阑干。湖近秋声早，廊虚月影宽。

鹤栖庭翠湿，鱼动水香寒。欲放云来去，移将竹数竿。
陪冯使君游六首 其六 迎仙阁
贯休（唐代）

涧香霞影绕楼台，捲箔凭阑耳目开。况从旌旗近鸾凤，可怜谈目出尘埃。

火云不入长松径，露茗何须白玉杯。谁道迎仙仙不至，今朝还有谢公来。
薄暮
郭仪霄（清代）

夜气忽昏潢，江洲入混茫。远镫归岸渡，明月照渔庄。

沙鹭栖烟定，僧钟过水凉。苍然人独立，诗思满林塘。
锦浪滩
徐灏（清代）

移舟向锦浪，{舟羲}棹日加午。墨泼天际云，鼎沸滩中雨。

雷殷山谷鸣，风挟崖树舞。空濛一水间，萧飒万籁聚。

篷窗杂坐卧，对面不闻语。须臾复晴霁，舟子众篙举。

溪回滩已平，石激水犹怒。及兹叹神力，沛然孰能御。

物理有消长，浩渺此终古。
施明可自湘潭还霅川以诗编相示摘其中重阳一篇次韵题似明可
程公许（宋代）

倦游何似雁随阳，愁绪知添几线长。归路驿梅多未破，吟边汀线蔼馀香。

寄声鸥鹭旧同社，可奈鹥凫纷着行。乞与东风一吹送，偃松犹及共流觞。
兴宗许菊久之未得
司马光（宋代）

菊栽许送定如何，庭下不堪秋草多。
九日无花更无酒，便携藜杖直相过。
胥歌村
许咏仁（清代）

傍水成村三二家，烟波浩渺客程赊。楚关载月残星闪，吴市吹箫花月斜。

失路仓皇泛萍杖，橹声悲壮泣芦花。一曲洒尽英雄泪，隔岸惊起数点鸦。
观物吟
邵雍（宋代）

居暗观明，居静观动。
居简观繁，居轻观重。
所居者寡，所观则众。
匪居匪观，众寡何用。
寄查韬荒夏重德尹兄弟
李良年（清代）

念君磊落好兄弟，家在龙山黄叶村。久阙寄书秋雁笑，忆曾纵酒雪镫昏。

传闻易改新烽火，耕凿粗安旧筚门。见说耽游闲送日，岁寒丘壑肯相存。
自嘲
陆游（宋代）

野老家风子未知，天教甫里出孙枝。
遍游竹院寻僧语，时拂楸枰约客棋。
是处登临有风月，平生扬历半宫祠。
即今个事浑如昨，唤作朝官却自疑。
送奚宰二首 其一
陆埈（宋代）

茂宰慈祥意，三年只似初。折腰宁而米，掣肘固难书。

机静波浮鸟，刑疏网漏鱼。终然清议在，褒字到公车。
眉溪与光祖共谈得四绝句 其四
陈渊（宋代）

溪边索共桃花笑，雨打风吹扫地空。待访灵云旧消息，急流无处觅残红。
读尹师鲁集
强至（宋代）

章句横行古道堙，先生笔力障颓津。
高文简得春秋法，大体严如剑佩臣。
冰铁刚颜低狱吏，云风壮略疏边人。
谪官竟死空名在，一读遗编泪满巾。
题时觉寺在在堂十二首
舒坦（宋代）

断桥高下路横斜，隔水人烟四五家。
雨后一枝红带雪，风流不道有岩花。
东园小饮
陆游（宋代）

入东又见几春风？茆屋芦藩寂寞中。
道业虽如诗不进，世缘已与梦俱空。
高枝濯濯辛夷紫，密叶深深踯躅红。
村巷断无轩盖到，一樽犹得伴邻翁。
术人求颂
释昙华（宋代）

造化付谁手，君来聊解颜。欲游天上路，先破鬼门关。

祸福行藏内，高低方寸间。毫芒差错处，过犯重如山。
晚登横溪阁
陆游（宋代）

楼鼓声中日又斜，凭高愈觉在天涯。
空桑客土生秋草，野渡虚舟集晚鸦。
瘴雾不开连六诏，俚歌相答带三巴。
故乡可望应添泪，莫恨云山万叠遮。
隆祐皇太后挽词三首 其二
汪藻（宋代）

化行江汉域，人喜翟车还。色养方无阻，神游遽莫扳。

月沉长乐殿，云绕庆都山。不奉旋京驾，千秋惨圣颜。
玉华楼夜醮
范成大（宋代）

丈人峰前山四周，中有五城十二楼，玉华仙宫居上头。
紫云澒洞千柱浮，刚风八面寒飕飕，灵君宴坐三千秋。
蹻符飞行戏玄洲，下睨浊世悲蜉蝣，桂旗偃蹇澹少休。
知我万里遥相投，暗蜩奏乐锵鸣球，浮黎空歌清夜遒。
参旗如虹欻下流，化为神灯烛岩幽，火铃洞赤凌空游。
谁欤蔽亏黯然收？祷之复然为我留，半生缚尘鹰在韝。
岂有骨相肩浮丘？山英发光洗羁愁，行迷未远夫何尤。
笙箫上云神欲游，揖我从之骖素虯。
太古巢即事 其八
陈维英（清代）

对面山高草色鲜，牧童就草上危巅。人如蝼蚁牛如豆，买得奇观不用钱。
读五贤传偶成五首 其二 咏孙兴公
陈谟（明代）

枫柳虽合抱，何如斋中松。纵无栋梁日，长会九天风。

正声若金石，掷地谐商宫。寻我遂初赋，意在山水中。

宁知桓司马，复与此心同。
句
李石（宋代）

留船买鱼作寒节。
汤泉
焦静山（宋代）

渟渟灵水养灵珠，籁定波生注玉壶。
洗尽尘劳多少客，不知还解洗心无。
送温处士归黄山百鹅峰旧居
橙子四首
刘子翚（宋代）

花瓷泛蜜小剂供，极有痛快鏖邪功。
生枝滋味虽可口，流品故应甘下风。
湘中阻风
孔武仲（宋代）

夜泊湖南岸，晓开天北风。
愁云来覆渚，白浪起吞空。
瓮酒霞将薄，瓶花锦带红。
邻舟如隔海，孤坐寂寥中。
秋晨同淄川毛司马秋九咏。秋雁
骆宾王（唐代）

联翩辞海曲，遥曳指江干。阵去金河冷，书归玉塞寒。

带月凌空易，迷烟逗浦难。何当同顾影，刷羽泛清澜。
和林东乔东禅院
李存贤（宋代）

野云闲带雨，林木静无风。
村落一溪外，民田四望中。
柳梢青（两邑大夫鞭春之集，城南主人张澧州有词，次其韵）
郭应祥（宋代）

两令邀宾。城南佳处，饯腊迎春。步入梅林，纷然缟袂，间以红英。

遥岑寸碧增明。更酬唱、无惭昔人。一笑相欢，且斟佳醑，休羡莼羹。
秋晚
陆游（宋代）

梧桐落井床，蟋蟀在书堂。
徂岁聿云暮，揽衣慨以慷。
一生常蹭蹬，万事略更尝。
赖有铭心语，南华论坐忘。
道逢文通北使归
王安石（宋代）

朱颜使者锦貂裘，笑语春风入贝州。
欲报京都近消息，传声车马少淹留。
行人尽道还家乐，骑士能吹出塞愁。
回首此时空慕羡，惊尘一段向南流。
江寺老校书
李龏（金朝）

振鹭翔鸾集禁闱，一生只著一麻衣。湘宫水寺清秋夜，犹拥青编猎是非。
县斋秋怀 其八
程公许（宋代）

晓案环吏牍，朱墨勘舛差。自公借隙光，书函眩眼花。

千里有命驾，同心乐无涯。秋空霜月明，秋山云气佳。

留连忽重阳，列坐粲九华。良会不可失，醉酣整乌纱。
晓起与邝无傲作
程可则（明代）

长安四月雨，霢霂生微寒。晨兴出帘阁，稍觉衣裳单。

郁郁庭中槐，浅绿浮林端。好鸟鸣相闻，仿佛栖岩峦。

不见夏云热，宁知春色阑。赖有同心人，把臂延清欢。

回首思故乡，众卉萋以繁。黄梅摘方熟，朱荔谁当餐。

嘉序长不归，谁能假羽翰。
梦江彦文
李处权（宋代）

春寒苹末风尤劲，过雨山林都眼净。
西江天来泻明镜，劈箭孤帆飞小艇。
中有丈人若冰壶，冰为眸子玉作肤。
黄河逆流沧海枯，仿佛羡门丹丘徒。
仙风道骨何敷腴，烟霞之姿远见揖。
弭棹芳洲招我急，野人竭蹷抠衣入。
酌之瑶丹饫琼汁，荐以金桃露犹湿。
御寇衣袂方泠然，岸巾笑拍洪崖肩。
交梨火枣开心田，木钻石盘今已穿。
青鞋布袜白行缠，游戏人间五百年。
长信宫二首 其二
于武陵（唐代）

一失辇前恩，绮罗生暗尘。惟应深夜月，独伴向隅人。

长信翠蛾老，昭阳红粉新。君心似秋节，不使草长春。
郑太史既游罗浮访我月泉精舍入小嫏嬛同赋
陈子壮（明代）

拟从脉望隐嫏嬛，长揖烟霞小洞天。佳句欲邀桐叶满，新泉堪试月华边。

遥闻芝草山中约，已入梅花梦里还。倾盖逢君头未白，汉庭休笑子云玄。
新钉篇
陆深（明代）

曾闻新人不如故，今见旧钉不如新。沙沈苔卧土花涩，钻刺无功愁杀人。

嗟尔钉同一铁先，颖脱遂鸠拙。不见赤日中，炙手或可热。

天道每如此，人事安足说。噫嚱嘘少妇利口，可以出走。

疆奴制家，闭目摇手。国之老成，典刑谁守。岁寒之姿，松柏是有。

愿汝且弗嗔，劝汝一杯酒。可怜旧钉曾为新，那愁新钉不为旧。
广福寺偶题
释昭辑（宋代）

涓涓碧水细通池，小雨廉纖未作泥。
深炷炉烟浓著火，何须骑马听朝鸡。
河中使君修撰陆公挽辞三首
王安石（宋代）

皖城初得故人诗，叹息龙媒踠壮时。
太史滞留终不偶，中郎制作遂无施。
二千石禄今何有，四十车书昔漫知。
海曲冷云埋拱木，延州空挠暮年悲。
百一诗 其一 
应璩（两汉）

下流不可处，君子慎厥初。名高不宿著，易用受侵诬。

前者隳官不，有人适我闾。田家无所有，酌醴焚枯鱼。

问我何功德，三入承明庐。所占于此土，是谓仁智居。

文章不经国，筐箧无尺书。用等称才学，往往见叹誉。

避席跪自陈，贱子实空虚。宋人遇周客，惭愧靡所如。
次前韵再送周正孺
苏轼（宋代）

东川得望郎，坐与西争重。
高风倾石室，旧学鄙文冢。
蜀人安使君，所至野不耸。
竹马迎细侯，大钱送刘宠。
遥知句溪路，老稚相扶拥。
看画古丛祠，百怪朝幽拱。
牛头与兜率，云木蔚堆垄。
醉乡追旧游，笔阵贾余勇。
聊将诗酒乐，一扫簿书冗。
西风吹好句，珠玉本无踵。
（刘蜕《文冢铭》，在梓州。
）
沧浪清隐
陈亮（宋代）

我爱沧浪水，千寻见底清。月明三岛近，风定一波平。

清隐将遗世，垂竿不钓名。何时歌鼓枻，相就濯尘缨。
寒梅野雀图
高迈（宋代）

阴阴榕叶覆寒梅，山径无踪尽绿苔。
啼鸟自知安稳处，成群飞去又飞来。
真珠帘·把酒祝东君
佚名（宋代）

把酒祝东君，愿与花枝长为主。
大礼毕皇帝御丹凤门改元建中大赦
李益（唐代）

大明曈曈天地分，六龙负日升天门。凤凰飞来衔帝箓，

言我万代金皇孙。灵鸡鼓舞承天赦，高翔百尺垂朱幡。

宸居穆清受天历，建中甲子合上元。昊穹景命即已至，

王事乃可酬乾坤。升中告成答玄贶，泥金检玉昭鸿恩。

云亭之事略可记，七十二君宁独尊。小臣欲上封禅表，

久而未就归文园。
金陵春日
李龏（金朝）

登临吟望思无穷，折尽青青赏尽红。白鸟影从江树没，数峰春色在云中。
东山八景并序 其七 七星石
刘玘（明代）

何年北斗降元精，绝嵿云根似砥平。品列象形虽地造，安排次砥自天成。

经年不见随杓转，入夜应须伴月明。我辈几回同眺望，恍疑云汉上参横。
学圃
杨公远（宋代）

萧然身世尽宽舒，剩有工夫学种蔬。每汲清泉勤抱瓮，旋锄荒圃谩携书。

绿葵紫芥香尤美，春韭秋菘味有馀。时撷鲜苗烹石铫，朱门肉食不如渠。
山口阻风
李流谦（宋代）

舟行常有性命忧，江风一动令人愁。
盘涡倒帆日方午，又作贾胡终日留。
淮山隔江看细小，淡扫修收晚尤好。
岷峨行尺此江来，可是爱山心未了。
题赵葵墨梅
宋理宗（宋代）

溪藤疏影势千寻，笔补春工著意深。
止渴调羹归妙手，谁知一片岁寒心。
留杭近三年得去赋不可不出城
方回（元代）

不可不出城，顽躯百无病。
不可不出城。老眼亦何净。
第一脱俗尘，最便于野性。
第二井不咸，所至水可饮。
第三鱼价贱，第四酒味胜。
第五无火惊，第六无灯禁。
第七航船歌，欸乃亦可听。
尔曹居城中，小屋如败甑。
臭秽之所蒸，面面环厕圊。
五更闻丧鼓，骨肉付烟烬。
巧伪以为生，语无一可信。
妇女孤媚繁，商贾狙诈竞。
天下不皆然，杭城为特甚。
我今才出城，七美一朝并。
眺望心神情，眠卧魂魄定。
空阔水云间，孰谓雪风劲。
寄语城中人，何时免阱。
不可不出城，所以发兹咏。
冬夜读几案间杂书得六言二十首
刘克庄（宋代）

笺疏虫鱼小物，抉挑草木微情。
兔葵累刘梦得，燕泥辜薛道衡。
答伯秋
王灼（宋代）

半生沉俗学，中路堕严科。
白眼遭非类，黄泉愧阿多。
无勋封柱国，有志捽何罗。
慎勿相料理，因风又起波。
登甘露寺塔
张问安（清代）

飞塔耸遥空，层梯肆攀陟。危巅一旷放，千里浩无极。

滔滔黄河一，奔腾恣诡激。下窥眩欲动，飞鸟那可及。

秋气郁原野，莽苍但一色。西望敖仓云，知是成皋邑。

回首俯夷门，慨然终古迹。不见信陵君，凭高泪沾臆。
木兰花慢·断桥残雪
周密（宋代）

觅梅花信息，拥吟袖、暮鞭寒。自放鹤人归，月香水影，诗冷孤山。等闲。冸寒睍暖，看融城、御水到人间。瓦陇竹根更好，柳边小驻游鞍。琅玕。半倚云湾。孤棹晚、载诗还。是醉魂醒处，画桥第二，奁月初三。东阑。有人步玉，怪冰泥、沁湿锦鵷斑。还见晴波涨绿，谢池梦草相关。
次韵答少章闻雁听鸡二首
黄庭坚（宋代）

平生绝少分甘处，身要从师万事忘。
霜雁叫群倾半枕，梦回兄弟彩衣行。
题友人郊居水轩
王安石（宋代）

田中三亩宅，水上一轩开。
为有渔樵乐，非无仕进媒。
槎头收晚钓，荷叶卷新醅。
坐说鱼腴美，功名挽不来。
长门怨
卢纶（唐代）

空空古廊殿，寒月落斜晖。卧听未央曲，满箱歌舞衣。
送程六
王昌龄（唐代）

冬夜伤离在五溪，青鱼雪落鲙橙齑。

武冈前路看斜月，片片舟中云向西。
辛未七夕
李商隐（唐代）

恐是仙家好别离，故教迢递作佳期。
由来碧落银河畔，可要金风玉露时。
清漏渐移相望久，微云未接过来迟。
岂能无意酬乌鹊，惟与蜘蛛乞巧丝。
百字令 其一 客沪上，为王鸿资初度
毛奇龄（清代）

秋风乍起，桂花时、又是东亭初度。四十年来弹指顷，阅历山川无数。

倚马成文，磨盾草檄，杀尽中山兔。侯王以下，一时趋走如骛。

谁道梁苑归来，故人官沪上，欢然相聚。有弟同行胜小陆，共作平台词赋。

弧矢高悬，长庚何在，遥指星明处。壮心未已，莫言岁月迟暮。
九日南楼留别
胡期恒（清代）

不为悲秋感不禁，朝来怅别倍萧森。望云空下思亲泪，饮水犹存报主心。

风雅凭谁传爵里，江山此日惜登临。伐檀深愧诗人意，剩有楼头几醉吟。
福唐元夕三首 其一
方孝能（宋代）

街头如昼火山红，酒面生鳞锦障风。佳客醉醒春色里，新妆歌舞月明中。
舟至鲁桥遇雨有怀戏绩子明旧句
康麟（明代）

风雨潇潇暗鲁桥，兴怀其奈酒初消。瑶琴有恨惭司马，金屋无情锁阿娇。

宾雁稀疏音信杳，楚天空阔梦魂遥。何时得遂三生约，来向秦楼听凤箫。
感皇恩（寿王节使）
李廷忠（宋代）

昨夜一星明，太微西畔。应得良朝诞名将。豹韬龙节，谈笑坐清江汉。年年梅雪里、开华宴。

铁券高勋，金钟洪算。要同宗社流芳远。玺书褒异，自得君王深眷。看看登剑履、明光殿。
似星同知
陈著（宋代）

通守鱼符委任隆，规模新处见新功。
来从北斗光躔下，坐治南山紫翠中。
载路政声如药石，契天心画在屏风。
深深到底清相映，一派碑潭水最公。
兑阁十词 其八 西河·琴弈双清
毛奇龄（清代）

且慢记。琴心当日何似。只看绿绮绕孤桐，素丝未理。

高山流水有谁听，离怀此际如寄。况花底，楸树子。

旧枰在断垣里。空留遗挂紫檀心，琢成累累。横横直直试踌躇，几曾闲却纤指。

是中意，诚莫己。良人惜未能此。追忆尔时佳致。或庶几、鼓瑟湘灵堪比。

何况围棋张良娣。
府尹王宣徽席上作
邵雍（宋代）

纷纷又过一年春，牢落情怀酒漫醇。
满眼暄妍都去尽，樽前唯忆旧交亲。
褒城驿有故元相公旧题诗，因仰叹而作
薛能（唐代）

鄂相顷题应好池，题云万竹与千梨。我来已变当初地，

前过应无继此诗。敢叹临行殊旧境，惟愁后事劣今时。

闲吟四壁堪搔首，频见青蘋白鹭鸶。
偈二首
释元易（宋代）

若实无为无不为，天堂地狱长相随。
三尺杖子揽黄河，八臂那托冷眼窥。
无限鱼龙尽奔走，捉得循河三脚龟。
脱取壳，铁锥锥，
吉凶之兆便分辉。借问东村白头老，
吉凶未兆若何为。休休休，
古往今来春复秋。白日腾腾随分过，
更嫌何处不风流。
秋晚斋居 其一
仇远（元代）

君子堂西屋数间，但能容膝敢求安。悄无人迹如深井，惯听秋声是冷官。

系马阶前慵夜秣，种蔬墙下助朝餐。携来书卷犹堪读，好共青灯了岁寒。
和孙端叟蚕首十五首其一茧馆
梅尧臣（宋代）

汉仪后亲蚕，采桑来茧馆。
云母饰车上，钩笼载车畔。
援条露已乾，受叶日将晏。
为言天下妇，兹事不可慢。
枣花
董嗣杲（宋代）

香落衣巾靡靡中，花垂碧涧不流冬。
易开易落催成子，谁采谁收怕见红。
种有万林绵北地，诗传八月剥西风。
千株可等侯千哀悼，安邑曾收结实功。
蓦山溪
毛滂（宋代）

自吴兴刺史府与五县令舍，无得与东堂争广丽者。去年仆来，得其突兀出翳荟间，而菌生梁上，鼠走户内，东西两便室，蛛网黏尘，蒙络窗户。守舍者云：前大夫忧民劳苦，眠饭于簿书狱讼间。是堂也，盖无有大夫履声，姑以为田廪耳。又县圃有屋二十余间，倾挠于蒿艾中，鸱啸其上，狐吟其下，磨镰淬斧，以十夫日往夷之，才可入。欲以居人，则有覆压之患。取以为薪，则又可怜。试择其蝼蚁之余，加以斧斤，乃能为亭二，为庵、为斋、为楼各一，虽卑隘仅可容膝，然清泉修竹，便有远韵。又伐恶木十许根，而好山不约自至矣。乃以生远名楼、画舫名斋、潜玉名庵、寒秀、阳春名亭、花名坞、蝶名径。而叠石为渔矶，编竹为鹤巢，皆在北池上。独阳春西窗得山最多，又有酴醿一架。仆顷少时喜笔砚浅事，徒能诵古人纸上语，未尝与天下史师游，以故邑人甚愚其令，不以寄枉直。虽有疾苦，曾不以告也。庭院萧然，鸟雀相呼，仆乃得饱食晏眠，无所用心于东堂之上。戏作长短句一首，托其声于蓦山溪云。

东堂先晓，帘挂扶桑暖。画舫寄江湖，倚小楼、心随望远。水边竹畔，石瘦藓花寒，秀阴遮，潜玉梦，鹤下渔矶晚。

藏花小坞，蝶径深深得。彩笔赋阳春，看藻思、飘飘云半。烟拖山翠，和月冷西窗，玻璃盏，蒲萄酒，旋落酴醿片。
续访得七人 宋大夫
王十朋（宋代）

述志哀正则，陈词讽灵脩。读君九辨章，悲楚非悲秋。
病起三首
杨公远（宋代）

弹指叹吟身，悭悭满六旬。
维摩宁久病，孺子岂长贫。
虽欠诗边兴，还存笔底春。
莫言憔悴损，梅瘦越精神。
赠京尹八首
袁燮（宋代）

儒学当年究指归，服劳王事不言疲。
遥知今日张京尹，不瑕闺房画妇眉。
秋旱继以大风即事十首
刘克庄（宋代）

少耽章句老明农，无意为文忽自工。
戏作小诗说场圃，细看似可续豳风。
恭和吟樵老兄观察留别士民之作未步韵 其一
郑清寰（清代）

狂飙坌起满城沙，秋冷萧萧未代瓜。万里驱驰忧乱世，一年羁代忘携家。

罗胸妙策皆成竹，老眼观兵总不花。民解倒悬才得去，攀辕犹恋使君车。
酬令公雪中见赠，讶不与梦得同相访
白居易（唐代）

雪似鹅毛飞散乱，人披鹤氅立裴回。

邹生枚叟非无兴，唯待梁王召即来。
菩萨蛮 送当如弟入秦，时客临汾
顾贞观（清代）

秋空倚剑人何处。羁心远挂咸阳树。陇水咽残星。黄河西畔行。

几多乡泪滴。一夜关山笛。谁按小伊州。清霜入鬓流。
南乡子 江南
史鉴宗（清代）

江雨江云。山川不减帝乡春。试望广陵南下路。瓜步。

数点金焦扬子渡。
东冈晓雪
释文珦（宋代）

萧萧夜来雪，失却登山径。
晓望东见闻头，寒花满松顶。
人月圆（元宵）
史浩（宋代）

夕阳影里东风软，骄马趁香车。看花妆镜，藏春绣幕，百万人家。

夜阑归去，星繁绛蜡，珠翠鲜华。笙歌不散，疏钟隐隐，月在梅木牙。
句
尤袤（宋代）

胸中襞积千般事，到得相逢一语无。
江行赠鴈
欧阳修（宋代）

云间征鴈水间栖，矰缴方多羽翼微。
岁晚江湖同时客，莫辞伴我更南飞。
翟簿示似中秋高作命意着语殆与商素争清读至
史弥宁（宋代）

饮月漱吟齿，心事可轮囷。
醉舞影凌乱，子其谪仟人。
伯庸从兄自楚北归里赋呈 其一
黎庶焘（清代）

别后经戎马，家山草不春。弃原空战骨，隐舍祇烽尘。

左计躬耕负，余生患难亲。一镫看聚首，应胜滞江滨。
有感
林端（清代）

哑哑慈孝乌，母子还相哺。岂曰知报称，所性与众殊。

哀哀鸿雁鸣，道路逾江湖。寒暑迫天序，南北乃异趋。

凤凰翔千仞，振翮低天衢。食实自有竹，栖枝自有梧。

奈何游楚地，贻笑狂接舆。
次韵吕仁父教授题余秋浦诗卷 其三
周紫芝（宋代）

试从秋浦望长江，犹有遗踪在渺茫。满地黄花秋日晚，伤心不见紫微郎。
送子寿入吴改秩
韩淲（宋代）

昔也寿皇时，盖以战而守。强敌难得志，和书驿使走。

持循四十年，罔敢为戎首。世道倏升降，甲兵忽在手。

轻举将略疏，彼彊反归咎。遂令北伐篇，小大皆灭口。

不惮累金缯，祇愿和好久。庙算属仁贤，尊事贵黄耇。

祖宗缔创深，施泽等高厚。朝班上青琐，忧国合细剖。

行行远家林，寒露湿芜柳。无恶夸毗儿，无哂拓落叟。

何须莫吟诗，何须力饮酒。
句容县东青阳馆作
李嘉祐（唐代）

句曲千峰暮，归人向远烟。风摇近水叶，云护欲晴天。

夕照留山馆，秋光落草田。征途傍斜日，一骑独翩翩。
贺新郎 送三韩李若士省亲之楚
陈维崧（清代）

秋到离亭暮。羡风前、珊鞭玉靶，翩然竟去。借问此行何所向，笑翩巴烟郢树。

是乌鹊、惯南飞处。路入南荒休骋望，有陶公、战舰空滩雨。

酾热酒，浪花舞。

严君坐拥貔貅旅。厌江流、一军下濑，目无黄祖。昨夜月明亲飨士，要奏新填乐府。

都不用、陈琳阮瑀。手掣红旗翻破阵，看郎君、下笔惊鹦鹉。

猿臂种，气如虎。
次忧字韵
曾几（宋代）

公家伯仲世名流，画省归来共乐忧。
稍喜对床听夜雨，永怀扇枕作凉秋。
谁言小草能蠲忿，未信閒花可疗愁。
惟有埙箎发清吹，渠侬无厌亦无求。
送吴惟吉知蕲州
曹义（明代）

挟策才看觐紫宸，买舟又见问通津。青年名擅才华美，玉阙恩承雨露新。

官道雪晴梅褪粉，御河水泮柳含春。行旌明到黄堂日，莫惜音书寄故人。
芭蕉
杜牧（唐代）

芭蕉为雨移，故向窗前种。怜渠点滴声，留得归乡梦。

梦远莫归乡，觉来一翻动。
安康郡夫人挽辞 其二
黄裳（宋代）

俄抛中馈世缘空，君子休悲老未同。不负大宁身后计，道山人出凯风中。
句
赵瞻（宋代）

天犹有仓廕，三十六峰中。
折山道中六言寄涌翠道人
朱槔（宋代）

玉梅无意相恼，嗾人烟雨疏疏。
拟写个中妙处，语烦不到西湖。
赠曹行人 其二
屈大均（明代）

殷勤一端绮，知是寡兄心。报恨兰香少，情怜玉案深。

乘骓为汉使，击剑奏吴音。愿托南行纪，芬芳达上林。
上楼大参
苏泂（宋代）

贞元朝士久成空，故国灵光但有公。
四海已迟三日雨，八荒同在一春风。
耆年盛德天应相，大册高文老更工。
且为商家了梅事，未须海道觅舟东。
酬婺郡学高广文
连文凤（宋代）

十载持竿浙水滨，江空岁晚更愁人。秦楼歌舞多燕剑，洛社风愁少晋巾。

伏枥已甘存老马，随波不解纵穷鳞。广文何日归茅屋，共醉樽前未死身。
送费芷卿上舍南归
姚学塽（清代）

秋雨夜来晴，秋风落叶声。故人从此去，何日到菰城。

小市青山绕，高堂白发生。间居有真乐，底事羡浮名。
春晚
左纬（宋代）

池上柳依依，柳边人掩扉。
蝶随花片落，燕拂水纹飞。
试数交游看，方惊笑语稀。
一年春又尽，倚杖对斜晖。
绍兴淳熙分命馆职定撰十七首
佚名（隋代）

[太簇为徽]休德孔昭，灵承上帝。
孝极尊观，严配于位。
嘉芳芬芳，礼无不备。
神其格思，享兹诚至。
鹦鹉曲·野渡新晴
冯子振（元代）

孤村三两人家住，终日对野叟田父。说今朝绿水平桥，昨日溪南新雨。
〔幺〕碧天边岩穴云归，白鹭一行飞去。便芒鞋竹杖行春，问底是青帘舞处？
望庐山
张栻（宋代）

却望庐山倚柁楼，半空宿霭未全收。
苍然五老独献状，似欲劝人求一游。
春日
缪宝娟（清代）

千条杨柳拂檐低，十二湘帘卷未齐。深院无人春寂寂，碧桃枝上一莺啼。
田家春日二首
黄彦平（宋代）

纬竹梁溪面，诛茅舍道旁。
腊收冰下纸，春课社前姜。
露草牛羊长，风花杖屡香。
人生但如此，官独为谁忙。
折丹桂（用前韵送彦开弟省试）
王之道（宋代）

风漪欲皱春江碧。予寄江城北。子今东去赴春官，挽不住、抟风翼。

修程应过天池息。何处堪留客。预知仙籍桂香浮，语祝史、休占墨。
蝶恋花 春晚
张学雅（清代）

紫燕双飞春去了。桃李枝头，留得春多少。帘箔重重人悄悄。

相思一半萦芳草。

空忆故园归去好。正是池塘，绿满荷钱小。深院垂杨烟缭绕。

落红荒榭啼鹃老。
六月二十一日早行十六首
吴芾（宋代）

蝉噪园林处处同，此蝉鸣处颤春风。
只应寒饿全无力，吟不成声喙已穷。
送徐庾清钱柏园归越
程可则（明代）

良会竟难永，岁寒人尽归。谁怜故乡子，独采南山薇。

把酒不终夕，浩歌徒揽衣。无能挽舟楫，恻恻拜斜晖。
鹊桥仙（周监旬会上作）
郭应祥（宋代）

六人欢笑，六姬讴唱，六博时分胜负。六家盘馔斗芳鲜，恰两月、六番相聚。

特排整整，华筵楚楚，终是不如草具。赏心乐事四时同，又管甚、落花飞絮。
王古樵观予苦疮鄙句遂自赋眉遭二韵各二首因次其韵为戏 其二
方一夔（宋代）

吾衰端不为蛾眉，不假霜铅补漏卮。无恙感君频寄语，不龟愧我未逢医。

命穷渐退星临木，书误无凭病发梨。康济自身犹未辨，敢将苏息问民痍。
苍蝇
卢宁（明代）

枳棘载飞鸣，屯云过子城。花朝当席面，添得蝶蜂清。
天马歌
李义壮（明代）

先皇法古轻时巡，属车九九磨重轮。长驱八骏日不息，坐令四海无纤尘。

先皇去后几千载，内厩名驹果安在。人间牢落仅见此，雾鬣霜蹄如有待。

平原苜蓿黄埃深，胡笳一曲胡儿心。明月照南不照北，北风猎猎天河阴。

忆昔饮尔长城窟，图画相逢犹仿佛。孙阳老矣王良哀，市上何人收骏骨。

尔来千里将何之，驽骖羸服同驱驰。顿令终夜伏枥志，时时梦绕天山飞。

四十馀年汗行血，零乱霜花冷如铁。四家将士锦联镳，空言踏破祁连雪。

流沙寂寞青海云，钟鼓城头日易曛。都人共指镇国府，至今犹自思将军。

塞徼春回尘不动，元戎一出丘山重。房星耿耿十二閒，圉师不数王毛仲。
旧挽汪隐君
陈起（宋代）

栖志浮云小万钟，带经高垄度春风。
义方莫问当年事，十五男儿识阿戎。
乏酒
刘敞（宋代）

摇落偏悲客，清寒易中人。寂寥那自守，淡泊亦殊真。

浮俗仍皆醉，虚谈浪饮醇。高歌傲燕市，忽忆重千钧。
夜炊
竹浪旭（明代）

猛觉冰生颊，孤吟翻欲狂。
汲泉溪作冻，移火月吞光。
渍米频拈稗，开薪再剪霜。
夜炊一幽事，仆仆不为忙。
七月
佚名（先秦）

七月流火，九月授衣。一之日觱发，二之日栗烈。无衣无褐，何以卒岁。三之日于耜，四之日举趾。同我妇子，馌彼南亩，田畯至喜。

七月流火，九月授衣。春日载阳，有鸣仓庚。女执懿筐，遵彼微行，爰求柔桑。春日迟迟，采蘩祁祁。女心伤悲，殆及公子同归。

七月流火，八月萑苇。蚕月条桑，取彼斧斨，以伐远扬，猗彼女桑。七月鸣鵙，八月载绩。载玄载黄，我朱孔阳，为公子裳。

四月秀葽，五月鸣蜩。八月其获，十月陨萚。一之日于貉，取彼狐狸，为公子裘。二之日其同，载缵武功，言私其豵，献豜于公。

五月斯螽动股，六月莎鸡振羽，七月在野，八月在宇，九月在户，十月蟋蟀入我床下。穹窒熏鼠，塞向墐户。嗟我妇子，曰为改岁，入此室处。

六月食郁及薁，七月亨葵及菽，八月剥枣，十月获稻，为此春酒，以介眉寿。七月食瓜，八月断壶，九月叔苴，采荼薪樗，食我农夫。

九月筑场圃，十月纳禾稼。黍稷重穋，禾麻菽麦。嗟我农夫，我稼既同，上入执宫功。昼尔于茅，宵尔索綯。亟其乘屋，其始播百谷。

二之日凿冰冲冲，三之日纳于凌阴。四之日其蚤，献羔祭韭。九月肃霜，十月涤场。朋酒斯飨，曰杀羔羊。跻彼公堂，称彼兕觥，万寿无疆。
秋感
叶茵（宋代）

苹洲起壮风，秋事太匆匆。
节候一番别，心期几处同。
年沈苔晕碧，蟹断蓼托红。
有客愁无奈，人生总客中。
南夏
戴冠（明代）

不作炎州客，那知宇宙偏。
日车淹北户，火树烁南天。
气溽乘宵雨，云蒸挟暮烟。
波斯夸白?，出入不曾捐。
扬州慢
罗志仁（宋代）

危榭摧红，断砖埋玉，定王台下园林。听樯干燕子，诉别后惊心。园江上、青峰好在，可怜曾是，野烧痕深。付潇湘渔笛，吹残今古锁沈。

妙奴不见，纵秦郎、谁更知音。正雁妾悲歌，雕奚醉舞，楚户停砧。化碧旧愁何处，魂归些、晚日阴阴。渺云平铁坝，凄凉天也沾襟。
清常寺
谢谔（宋代）

佛庐尘不到，客枕梦频惊。
淅淅山风响，纤纤隙月明。
烟云春渐暖，钟磬晓逾清。
踪迹奔驰里，飘浮愧此生。
东阳方韶卿惠古意七篇久不得和五月二十六日
戴表元（宋代）

永康经济学，近古将无同。
甥孙世其业，汗马收全功。
我欲揽遗迹，嗓眸冰镜空。
君亦跨典鹄，吹箫白云中。
佚题
郑家珍（清代）

天际半规月，阶前独立时。霜风快如剪，不得断相思。
偈二首
释清旦（宋代）

三脚驴子弄蹄行，步步相随不相到。
树头惊起双双鱼，拈为一相一不相。
为怜松竹引清风，其柰出门便是草。
因唤檀郎识得渠，大机大用都推倒。
烧香勘证见根源，粪埽堆头拾得宝。
丛林浩浩谩商量，劝君莫谤先师好。
禽言六首
冯惟敏（明代）

向前还好，可惜今年种田少。
早知今年胜去年，即死不卖山南田。
欲向灵禽频借问，禽言昧远惟知近。
能知岁事报阴晴，不知官租重与轻。
侯公谨挽词
林季仲（宋代）

富贵功名等弁髦，何如声迹翳蓬蒿。
倦游正被微官缚，辞禄方知处士高。
华萼向来荣父行，芝兰重见秀儿曹。
寄言护国山头月，莫照山猿夜夜号。
和酬周启明贤良见寄
林逋（宋代）

治世谁能吊屈平，且披湘帙散幽经。
春阳尽吐芊芊草，霄极长垂两两星。
半壁烟岚图太华，一筇风雪访支硎。
雅吟为惠将何比，明月珊瑚海气腥。
再赋
叶梦得（宋代）

惠崇残笔老尤奇，袖里溪山每自随。欲识沧波无限意，此间惟许当家知。
题谢艮斋画笥四首
王炎（宋代）

玉轴锦囊无此景，何年天巧出丹青。
艮斋收得供诗眼，胜看鸾台十二屏。
长溪建善寺四首 仙岩庄
刘安上（宋代）

山势从东转，河流自北来。地幽饶水竹，山迥少尘埃。

城郭居何远，舟船暮可回。此中栖息稳，怀抱一时开。
挽崇清陈侍郎五首
王迈（宋代）

峨豸居乌府，时方豹守关。
吾惟操白简，渠谩倚冰山。
六馆为增气，群憸觉汗颜。
左迁无愠色，青史自斑斑。
文峰耸翠
高魁（明代）

翩翩凤翥万山群，草木都成五色文。人誉曾誇班马上，天章况色斗牛分。

崭然秀郁遥冲汉，倬彼锋芒欲绘云。吾道祇今麟未绝，石函应有旧三坟。
石头城寺
张祜（唐代）

山势抱烟光，重门突兀傍。连檐金像阁，半壁石龛廊。

碧树丛高顶，清池占下方。徒悲宦游意，尽日老僧房。
寄远
柴援（宋代）

别时指我堂前柳，柳色青时望子时。今日柳绵吹欲尽，尚凭书去说相思。
曾子固令咏齐州景物作二十一诗以献 其十 鹊山亭
孔平仲（宋代）

老杜诗犹在，重华事已无。千秋陵谷变，尘起鹊山湖。
寄骥禅人
释慧远（宋代）

姑苏台畔恶相从，海涌峰前事亦同。
故国梦回春已走，水云相望一帆风。
次韵胡明仲见寄二首
朱翌（宋代）

双鸟鸣方盛，公今遂著书。
浮云供一扫，直笔用三余。
孔孟扬韩道，乾坤日月如。
平生击奸手，发踪自桐庐。
浣溪沙（八之六）
邓肃（宋代）

二八佳人宴九仙。华堂清静斗春妍。琼枝相倚妙无前。

良夜黄云来缥缈，东风碧酒意留连。花间蝶梦想翩翩。
马当洑阻风，居人云︰非五日或七日风不止，
范成大（宋代）

拍岸回流逆上矶，枯杨折苇静相依。
趁墟渔子晨争渡，赛庙商人晚醉归。
重九信来风未恐，大千行行昨俱非。
羁愁万斛从头数，带眼今秋又减围。
口占谢高簿送锦薰笼
王志道（宋代）

一种薰笼出锦机，殷勤遣送到书帏。
自惭不是裁花手，沾得仇香香满衣。
鬼方道中二首 其二
倪学究钜（明代）

一雨累经旬，征夫殊苦辛。流沙深没膝，积潦涨浮身。

马失曾行路，桥迷再渡人。兵戈兼岁事，天意岂无因。
题壶山
翁承赞（唐代）

井邑斜连北，蓬瀛直倚东。秋高岩溜白，日上海波红。
官舍偶题
王禹偁（宋代）

俸钱随月尽，公务逐时生。
白发多悲感，皇华倦送迎。
奉身无实事，困我为虚名。
会向沧浪上，秋风自濯缨。
送别祝隐士
张咏（宋代）

龙钟尘满衣，特特叩柴扉。
暂慰经年别，人惊千里归。
山川秋末后，风雪雁来稀。
莫便长休去，明时待发挥。
文惠师赠新笋
梅尧臣（宋代）

刘累死，龙不驯。
世间士，不识真。
有真物，实去人。
或在山，亦隐鳞。
或多孙，出水滨。
奋雷轰轰万里春，厚土坼裂穷蛰振。
牙甲戢戢不可数，划掘谁怕天公嗔。
煮之桉酒美如玉，甘脆入齿馋流津。
荆吴易得梁宋少，二年不食思无因。
岂意今朝忽有遗，不忍独飨呼吾邻。
香奁八咏 其四 月奁匀面
凌云翰（元代）

初开玉匣遣眉颦，再御铅华情指匀。白兔宫深颙望久，影娥池指艳妆新。

英蓉绿水偏宜晓，芍药金盘可待春。不似前时中酒后，厌厌怀抱易生嗔。
次韵乐先生吴中见寄八首
范成大（宋代）

懒不看书似姓边，梦魂飞绕白鸥前。
须知席帽冲尘出，不似篷窗听雨眠。
清晖阁
弘历（清代）

清晖阁前十三松，虬枝诘曲拿高空。岁时代谢几阅历，撑青云盖圆童童。

杪春首夏例望雨，阁中兀坐愁蕴隆。才喜天边缕薄云，厌闻窗外鸣终风。

谡谡天籁真笙竽，乃作商吹增忧忡。尔松尔松胡不居员峤之侧、元岭之东，为彼仙人所抚摩、猿鹤之相从。

否则为岱岳五大夫、淮南十八公，何为落落潇洒质，憎弃乃如拱把桐。

呜呼良材时亦藉遭逢，世间得失纷穷通。只此殷忧萃一已，谁能后凋待三冬。
次韵弟茂通晚晴
范浚（宋代）

浮云卷尽绮霞明，藜杖扶行得晚清。
斜日水边鸂鶒影，孤烟林晚鹁鸠声。
且从乐处安心地，可向艰时触志兵。
幽意欲言言不得，因君聊复动诗情。
长相思 题月下抱琴美人图
陆敏（清代）

风正凉。桂正香。月照当头树影墙。良宵暗断肠。

灯闪墙。月移廊。欲抚丝桐情自伤。声中求凤凰。
偈颂一百二十三首
释普度（宋代）

布袋头开天地大，翠岩眉毛在不在。
一声鸿雁海门秋，行人已在青山外。
闲中作
陆游（宋代）

呼童按摩罢，倚壁久伸余。
棋局可忘老，鸟声能起予。
扫檐怜罥蝶，投饵出潜鱼。
向晚明窗下，还来读旧书。
沁园春·凝眸
佚名（宋代）

凝眸。悔上层楼。便惹起新愁与旧愁。
奇和杨之宜春早侍宴朝回之作
王英（唐代）

紫微天近九门开，玉漏声残禁鼓催。
五色祥云依黼座，九重春色照金杯。
轻风微逐鸣珂散，细柳低迎仗马回。
一曲《阳春》谁和得，凤凰池上待君来。
又和前人
胡宿（宋代）

作者傍边好见闻，速来就汝作比邻。诗中活法无多子，眼里知音有几人。

尔许精奇花粲笔，岂容尘俗海翻银。老夫幸有千机锦，尚欠江头一浣新。
饯春 其四
刘榛（清代）

有愁不带去，无愁何送来。倚栏痴儿女，落月尚徘徊。
寿安杂诗十首·永济渡二首
司马光（宋代）

清波见白鸥，静林闻啄木。
泉细入平沙，云闲出幽谷。
代弟茝咏梅画十景·先春
陈著（宋代）

才得江南第一春，竹篱茅舍便精神。
百花头上无相识，只有东风是敌人。
村居
吴可（宋代）

凿井耕田仅万家，农夫农妇毕丝麻。
夜来得雨陂塘足，村北村南罢踏车。